Motoriste teen dié Centurion-gevaarsones gewaarskuArgieffoto: Nico Strydom Die Gautengse polisie het ŉ beroep op motoriste gedoen om veral versigtig te wees as hulle van die N14-snelweg en die R511 (Hartbeespoortpad) in die Centurion-omgewing gebruik maak. Konst. Tumisang Moloto, woordvoerder van die polisie, het aan Maroela Media gesê die waarskuwing spruit uit ŉ onlangse kaping, ŉ vlaag rooftogte en gryp-en-laat-spaander-voorvalle die afgelope paar maande in die omgewing van Diepsloot. “In die jongste voorval is ŉ man oor die naweek van sy Toyota Yaris gekaap nadat hy twee onbekende mans opgelaai het, wat langs die R511 geryloop het. Toe die motoris die N14 nader, het die mans ŉ vuurwapen op hom gerig, hom uit sy motor gedwing en daarmee weggery,” het Moloto gesê. In ŉ afsonderlike voorval is ŉ man beroof toe hy twee vroue opgelaai het wat langs die N14 geryloop het. “Hulle het die man gedwing om langs die snelweg stil te hou nadat hulle ŉ bohaai opgesit het deur te beweer dat die motoris hulle wou verkrag. Drie mans het die stilstaande voertuig genader, ŉ geweer op die man gerig en hom van al sy persoonlike besittings beroof.” Die verdagtes, en die twee vroue, het te voet van die toneel gevlug. “Voorlopige ondersoek dui daarop dat die verdagtes vroue gebruik om mans in ŉ lokval te lei deur voor te gee dat hulle gestrand is. Hulle word dan ŉ rygeleentheid gegee, waarna die motoris beroof word.” Die Erasmia-polisie ondersoek die voorvalle.